Vlada i predsednik Srbije podržali su odluku Srpske liste. Predsednik Vučić kaže da kosovski Srbi znaju šta je za njih najbolje, ali poručuje da Srbija neće promeniti svoj odnos prema Haradinaju. Novi kosovski premijer će, kaže Vučić, ostati "lice s poternice".

00:00 Izvor: N1

Kuga ili kolera - to je, kažu, za Srbe na Kosovu bio izbor između Pokreta za samopredeljenje Aljbina Kurtija i ratne koalicije Ramuša Haradinaja. Birali su, kažu, između dva zla i tu nije kraj metaforama kojima su predstavnici Srpske liste objašnjavali svoj ulazak u Vladu Ramuša Haradinaja.

"I brod je napravljan i najsigurnije mu je kada pluta u luci, ali to nije ono za šta je taj brod napravljen, i Srpska lista nije stvorena da pluta u mirnoj luci, Srpska lista će biti ledolomac koji će se boriti za bolji život, za bolji ekonomski razvoj, za opstanak i ostanak Srba na KiM", rekao je Goran Rakić.

"Da bi nas bilo više moramo da budemo na onim mestima na kojima se donose odluke o našim životima", kaže Dalibor Jevtić, iz Srpske liste.

"Borba za ta tri mesta koliko smo uspeli da izborima - je bila jako teška", kaže Nenad Rikalo, ministar za poljoprivredu u vladi Kosova.

"Vlada u Prištini zavisi od glasova srpske liste", kaže Igor Simić, poslanik Srpske liste.

Ulazak u Vladu Ramuša Haradinaja podržava i Vlada Srbije i predsednik Aleksandar Vučić. Uprkos tome, Srbija, kaže šef države, ni za jotu ne odstupa od svojih stavova o Haradinaju.

"Mi držimo isti odnos prema gospodinu Haradinaju, ako mogu da ga nazovem tako.. To znači da ostaje naša optužnica, ostaje naša poternica i mi ćemo na tome nastojati da insistiramo i u budućnosti", rekao je Aleksandar Vučić, predsednik Srbije.

Dva sata uoči početka vanredne sednice Skupštine u Prištini, na kojoj se bira Vlada Ramuša Haradinaja, predstavnici Srpske liste proveli su u Beogradu. Da se, kažu, zna kog slušaju i gde je njihova Vlada. Stavovi su, čini se, odlično usaglašeni.

Vučić: Nemojte o patriotizmu lekcije da drže Janković, Pajtić i Obradović.

Đurić: Da ih sada pitate da nabroje srpska mesta na KiM uveren sam da ne bi umeli da nabroje.

Rakić: Možda jesu čuli za Gazivode, Osojane, Gračanicu i Štrpce, ali ako im na karti tražite da pokažu gde su ta mesta, oni to neće znati.

Vučić: Oni na Kim nisu bili ni u jednom selu, niti ga znaju.

Jevtić: I zato, ti i takvi treba da prestanu da nam odmažu.

Simić: Gospodin Pajtić, Obradović i ostali... neka se malo pomere iz tih udobnih fotelja.

Đurić: Sram ih bilo!

N1: Da li pokušavate da skrenete priču sa suštine, na priču o opoziciji koja sa ovim nema nikakve veze?

Đurić: Pa ja ne znam da li smo vi i ja bili na istoj konferenciji za novinare?

Direktor Kancelarije za KiM nije bio konkretniji ni u odgovoru na ostala novinarska pitanja, a mnoga su ga podsetila na to šta je svojevremeno govorio.

Novinar: Biće pregovori u Briselu, ići ćete tamo, da li ćete prihvatiti ruku Haradinaja, tu ruku koja je, iz vaših usta smo čuli, da je odsekla glavu bebi od dve nedelje?

Đurić: Ponoviću vam ako treba i 1.000 puta. Odnos države Srbije prema Ramušu Haradinaju nikada se neće promeniti.

Novinar: Dakle, vama je u redu da Srpska lista ulazi, prema kvalifikacijama našeg Tužilaštva, sa ratnim zločincem u koaliciju?

Đurić: Dobili ste više nego jasan odgovor. Hvala vam, ovim je konferencija za novinare, završena.